 NA MOSES NYAMORI WABUNGE wa mrengo tawala wa Kenya Kwanza mnamo Jumanne walimwambia Rais William Ruto jinsi wapiga kura wanavyoendelea kukosa uvumilivu kwao kutokana na ushuru mpya na bei ya juu ya mafuta. Taifa Leo imebaini kwamba wabunge hao walimlilia Rais wakati wa kikao cha wabunge katika Ikulu Jumanne, Novemba 7, 2023, wakimtaka aangalie jinsi atalavyorudisha ruzuku ya mafuta ili kuzuia mafuta kupanda tena wakati bei mpya zitakapotangazwa wiki ijayo, Novemba 14, 2023. Wakati huo huo, baadhi ya wabunge walieleza kutofurahia mpango wa serikali wa kutuma polisi 1,000 kukabiliana na magenge hatari nchini Haiti. Wabunge hao wanadaiwa kumwambia Rais kwamba wameanza kuzomewa wanapokuwa nyanjani kutokana na baadhi ya sera zinazojumuisha ushuru wa juu, na kwamba wameenda kinyume na manifesto ya ‘Bottom-Up’ ambayo ilinuia kushusha gharama ya maisha. Kulingana na wabunge hao waliohudhuria kikao hicho Jumanne asubuhi, Rais alikataa pendekezo la kurejesha ruzuku ya mafuta akisema sio mpango endelevu na kwamba serikali haitaweza kumudu gharama ya kuiendeleza. Alisema tu kwamba watatumia hazina ya kusawazisha bei ambayo alisema Serikali itatumia kupoza makali ya kufyatuka kwa bei ya mafuta. Hapo Jumatatu, Novemba 6, 2023, Waziri wa Kawi Davis Chirchir alikuwa amesema kwamba bei ya mafuta huenda ikagonga Sh300 kwa lita katika miezi ijayo kutokana na vita vinavyoendelea kati ya Israel na kundi la Hamas. Rais anasemekana kuwaambia wabunge kwamba wanahitaji “kupendwa tu na umma katika muda fulani, na si wakati wote.” Seneta Maalum Veronica Maina anasemekana kuongoza wengine katika kumwambia Rais kuhusu vilio vya Wakenya, na kwamba serikali ya Kenya Kwanza inapaswa kutafuta mbinu za kukinga wananchi, kulingana na wabunge waliohudhuria. Duru kadhaa zilizoongea na Taifa Leo zimethibitisha kwamba wasiwasi kuhusu bei za mafuta ulikuwa miongoni mwa masuala makuu, huku baadhi ya wabunge wakisema utawala wa sasa ulikuwa unapoteza ufuasi wa wapigakura kutokana na sera zake. “Serikali haiongezi bei ya mafuta. Rais haongezi bei ya mafuta. Ni bei ya mafuta ghafi katika soko tunalonunua ambayo imepanda na kuathiri bei ya hapa nchini,” mbunge mmoja akamnukuu Rais akisema. Rais Ruto vilevile anasemekana kuambia kikao kwamba baadhi ya changamoto ambazo taifa linapitia kwa sasa zimetokana na mzigo wa madeni kutoka kwa serikali iliyotangulia. “Kulikuwa na pendekezo kutoka kwa mbunge mmoja kwamba serikali iondoe baadhi ya ushuru, lakini Rais akawaambia kwamba Serikali haijaongeza ushuru wowote kwenye mafuta. Alisema bei ya juu ya mafuta ni kutokana na kushuka kwa thamani ya Shilingi ya Kenya, na kuongezeka kwa bei ya mafuta katika soko la kimataifa,” akaripoti mbunge mwingine. Rais Ruto alishinda uchaguzi mwaka 2022 kupitia rundo la ahadi, ikiwemo ile ya kuunda mamilioni ya nafasi za ajira, kutatua matatizo ya walio na pato la chini na kupunguza gharama ya maisha. Lakini ushuru mpya ambao ulianza kutumika kwenye bajeti mpya ya Kenya Kwanza kuanzia Julai 1, 2023, umefanya maisha kuwa ghali huku ukigonga vibaya biashara zote. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  